**ETELÄ-POHJANMAAN ELY-KESKUKSEN SEKÄ ETELÄ-POHJANMAAN TE-TOIMISTON YHTEINEN LAUSUNTO**

**Viite:** **Lausuntopyyntö; luonnos hallituksen esitykseksi eduskunnalle julkisten työvoima- ja yrityspalveluiden väliaikaista järjestämistä koskevaksi lainsäädännöksi**

Työ- ja elinkeinoministeriö on pyytänyt yllä mainituilta tahoilta lausuntoa julkisten työvoima- ja yrityspalveluiden väliaikaista järjestämistä koskevaksi lainsäädännöksi. Esitys koskee yksityisten palveluntuottajien mahdollisuutta tarjota kokonaisvaltaisempia palveluja työnhakija-asiakkaille. Yleisesti pidämme lakimuutosta välttämättömänä, mikäli kokeiluhankkeilla ja muilla palvelutuottajilta hankituilla palveluilla halutaan aidommin kokeilla markkinoille siirtymistä ja erityisesti palvelutuottajien laajempaa kokonaisvastuuta asiakkaan tilanteesta (suunnitelmien laadinta ja toteutuksen seuranta, jatko-ohjaus).

**Yleistä**

Tähän mennessä toteutetut kokeilut ovat olleet melko kalliita ja vaikuttavuudet ei kovin hyviä, ja silti niihin on käytetty paljon myös TE-toimiston omaa työpanosta. Lakiesityksen yleinen tavoite on lisätä julkisten työvoima- ja yrityspalvelujen asiakaslähtöisyyttä ja vaikuttavuutta palvelutuottajien prosesseja hyödyntäen. Tämä jää nähtäväksi, mikäli kokeiluihin aidosti päästään ja palvelutuottajilla on riittävä osaaminen ja resurssit tuottaa palveluja eri puolille maakuntaa. Lakiluonnos antaa kuitenkin mahdollisuudet uudentyyppisten palvelukokonaisuuksien kokeiluun alueilla. Mikäli palvelutuottajilta hankittaisiin laajemmin lakiluonnoksen mahdollistamia palvelukokonaisuuksia, mikä vaikutus sillä olisi siinä vaiheessa TE-toimiston henkilöstöön?

Vaikka palveluja hankittaisiinkin yksityisiltä palveluntuottajilta, lisäresursseja tullaan tarvitsemaan erityisesti palveluprosessien hankintaan, palvelujen suunnitteluun ja palvelujen seurantaan. TE-palvelujen kilpailuttamisesta ja hankinnoista sekä hankintaprosessin johtamisesta vastaa alueen ELY-keskus, kun taas TE-toimisto vastaa palvelun seurannasta ja valvonnasta asiakasprosessin näkökulmasta. Uudistuvat palvelut mahdollistavat uudenlaisen palvelumuotoilun ja avoimen markkinavuoropuhelun palveluntuottajien kanssa.

Tehtävänsiirrot palveluntuottajille saattaa asettaa asiakkaat eriarvoiseen asemaan. Kuka oikeasti vastaa asiakasprosessista kokonaisuutena? Siirtyvätkö asiakkaat oikeasti palvelutarpeensa mukaisesti palveluntuottajalta toiselle vai pitävätkö palveluntuottajat tiukasti kiinni asiakkaistaan toimeentulonsa turvatakseen?

Tällä lainsäädännön muutoksella pystyttäisiin joiltain osin kokeilemaan tuleviin Kasvupalveluihin liittyviä ulkoistamisia. Käytännössä suuri osa asiakkaan palveluprosessiin liittyvistä toimista voitaisiin jatkossa ostaa palveluntuottajalta.

**Yksityiskohtaisempia huomioita luvuittain**

**Luku 1**

4 §:n 3 mom. ….tai palvelutuottajan on annettava tietoa muista palvelumahdollisuuksista sekä tarvittaessa ohjattava asiakas muun viranomaisen tai palvelunjärjestäjän palvelujen piiriin yhteistyössä näiden kanssa.

Kuinka hyvin palvelutuottajat kykenevät laaja-alaiseen asiakasohjaukseen (muihin palveluihin) ja tekemään siirron ja kenen vastuulle asiakas silloin jää?

5  § Palvelujen tuottaminen ja hankkiminen

Lakiluonnos mahdollistaa monipuolisesti palvelujen hankintaa kulloisenkin tarpeen mukaisesti.

**Luku 2**

9  § Työ- ja elinkeinoviranomaisen ja palvelutuottajan velvollisuudet

Jos palvelutuottajille on hankintasopimuksen mukaisesti sovittu palvelujen ja toimien toteuttamista, niin miten varmennetaan, että palveluntuottajat yhdenvertaisesti hoitavat asiakasprosessien seurannat ja niihin liittyvät raportointi velvoitteet? Jos palvelutuottaja laiminlyö velvoitteitaan, niin niiden toteutumisesta vastaa TE-toimisto. TE-toimiston uudenlaiset palveluntuottajien seuranta ja valvontatehtävät edellyttävät suurta henkilöstöresursointia ja varautumista.

**Luku 4**

4  § Valmennus ja kokeilu

Ehdotuksen mukaan myös palvelutuottaja voi tarjota henkilöasiakkaalle valmennusta tai ohjata työkokeiluun, jos järjestämisestä on sovittu hankintasopimuksessa. Voiko tätä lainkohtaa soveltaa myös siten, että palvelutuottaja voi tehdä sopimuksia myös oman yhtiönsä kanssa? Jos näistäkin toimista kertyisi tulospalkkiota palvelujentuottajalle, vääristäisikö se toimintaa jollakin tavalla ja olisiko se aina edes asiakkaan etu?

10  § Valmennuksen ja kokeilun keskeyttäminen 2 mom. … velvollisuus ilmoittaa yhdenjaksoisesti yli viisi päivää kestävistä poissaoloista. Miten varmistetaan asiakkaiden yhdenvertainen kohtelu?

**12 Luku**

7  § työnvälityspalveluiden tarjoamisesta tai työkokeiluun ohjaamisesta kieltäytyminen edellyttää palveluntuottajalta asian siirtoa viipymättä TE-toimiston päätettäväksi.

Lakiteksti on selkeästi määritelty ja edellyttää palvelutuottajilta yhtenäistä käytäntöä.

**Luku 13** tietojärjestelmät

Tietojärjestelmät tulevat olemaan haaste: Miten tieto liikkuu, miten järjestelmät toimivat, ovatko tiedot oikeita ja ajantasaisia, kuka tiedoista viime kädessä vastaa?

Seinäjoella 05.04.2018

Etelä-Pohjanmaan ELY-keskus Etelä-Pohjanmaan TE-toimisto

Marjut Leppänen Leena Tuohimaa-Kari

Marjut Leppänen Leena Tuohimaa-Kari

yksikön päällikkö TE-toimiston johtaja

yritys- ja työvoimayksikkö